Özlem Sara Cekic (SF), 2012-11-22:
Hvert år er der flere tusind mennesker, både voksne og børn, der får brug for hjælp for at kunne høre optimalt.
Vi har et system, der gør, at borgere har adgang til gratis behandling i det offentlige.
Sådan er det, sådan vil det være, og sådan skal det også blive ved med at være i fremtiden.
Så det laver vi ikke om på.
Hvis man ikke vil vente på at få sit høreapparat hos det offentlige, har det været muligt, at man kunne gå til det private med tilskud fra det offentlige.
Desværre viser det sig, at trods det, at priserne er faldet på de offentligt købte høreapparater, har det samme ikke været tilfældet i det private.
Selv om udkastet til rapporten blev fremlagt, længe inden den nye regering trådte til, valgte man ikke at gøre noget.
I rapporten stod der, at den eksisterende fordeling af kompetencerne mellem kommuner og regioner skabte uhensigtsmæssigheder i forhold til kvalitet, gennemsigtighed og prisudvikling.
Altså, sådan på godt dansk siger den også, hvis man skal konkludere lidt groft, at høreapparatbehandling er mere end fordoblet over de seneste 10 år, i forhold til hvad der er sket i det private.
Det var jo som sagt VK-regeringen, der satte den her kulegravning i gang, og det var nok – uden at jeg har været med i alle deres forhandlinger – fordi man godt kunne se, at man havde et problem.
Lovforslaget gør op med den overpris, der har været for private høreapparatbehandlinger, for vi tror grundlæggende på, at de godt kan gå ind og købe høreapparater til den samme pris, som det offentlige gør i dag.
Så er der selvfølgelig nogle, der vil mene, at det er et problem, at man laver det her lovforslag, fordi der så pludselig er mennesker, der ikke kan få adgang til den her form for behandling.
Jeg synes faktisk, det er en meget underlig debat at tage – også at starte sådan en skræmmekampagne derude, som om det nu slet ikke er muligt at få behandling.
Som jeg startede med at sige: Der er stadig væk gratis behandling hos det offentlige.
Men jeg synes samtidig heller ikke, det er retfærdigt, at det samme apparat skal koste mere, bare fordi det er i det private.
Jeg synes heller ikke, det er i orden, at skatteydernes penge skal bruges til at overbetale de private aktører, i stedet for at vi bruger pengene til at forbedre kapaciteten i det offentlige til gavn for patienterne.
Det må være det, det handler om.
Vi har en forventning om, at de private aktører efter den her lovgivning selvfølgelig køber apparaterne til samme pris, som det offentlige gør.
Vi har også en forventning om, at de private på lige fod med det offentlige er optaget af at give den bedste service og den bedste kvalitet til den bedste pris til gavn for patienterne.
Og hvis det skulle vise sig, at det ikke er tilfældet, så er det klart, at vi jo vil kigge nærmere på, hvordan tilskudsordningen så skal skrues sammen, for ifølge lovforslaget skal der være en evaluering efter 2 år.
Vi støtter selvfølgelig lovforslaget.
Jeg vil bare lige starte med at sige, at det ikke er min intention at hetze de private.
Jeg synes, at de gør et kæmpe stykke arbejde rigtig mange steder, som man også er nødt til at anerkende her fra Christiansborg.
Det tror jeg heller ikke der er nogen der er uenige om.
Jeg vil i hvert fald ikke stå i en eller anden ideologisk kamp om, hvorvidt det skal være den ene eller den anden.
Jeg synes, man hele tiden skal tænke på, hvad der er godt for borgeren.
Men selv om jeg ikke har et ønske om at hetze, har jeg heller ikke et ønske om at please.
Altså, jeg har heller ikke lyst til at tillade, at de private skal have lov til at få overbetaling for ydelser, som man kan få langt billigere.
Jeg vil også gerne være med til at stille nogle krav, som jeg synes er rigtig vigtige.
Det var det ene.
Det andet spørgsmål gik på det med ventelisterne.
Selvfølgelig gør det da indtryk, når der er store organisationer med ekspertise på området, der siger de her ting.
Det skal vi selvfølgelig lytte til.
Men da man indførte tilskudsordningen, var et af argumenterne også, at den skulle gøre noget ved ventelisterne.
Det har den ikke gjort.
Den har gavnet dem, der har tjent penge på den, og derfor er vi nødt til at bruge pengene bedre og sikre, at de penge, der har været brugt til den overkompensering, der har været, bliver brugt til at kigge på kapaciteten hos de offentlige.